Dr. Oláh Vilmos, a forradalom kórházának főorvosa

Dr. Oláh Vilmos 1927. július 12.-én született Budapesten, a tiszti kórházban, mivel édesapja hivatásos katonatiszt volt. A család erdélyi származása predesztinálta, hogy édesapja a Székely Hadosztály tagjaként harcolt a román megszállók ellen.

Tanulmányait a nagyváradi piaristáknál kezdte, majd a felső négy osztályt a nagyváradi Szent László Gimnáziumban fejezte be. 1945-ben érettségizett és akkor még lazán őrzött határon átjött Budapestre és beiratkozott a Pázmány Péter Egyetem orvosi fakultására.

Mivel szülei Erdélyben maradtak, támogatni nem tudták, mindenféle munkát elvállalt, hogy fent tudja tartani magát.

Havat lapátolt, vagont rakodott, raktárban dolgozott, végül a Nemzeti Színházban statisztált.

Emiatt sok előadást kénytelen volt kihagyni, mígnem Gegesi Kiss Pál Professzor megfenyegette, hogy nem írja alá az indexét. Mikor a Professzor megtudta, hogy miért nem tudott előadásra járni, szerzett neki délutáni, orvosi írnoki állást a Péterfy sebészetén. Ez volt az első kapcsolata Kórházunkkal.

1951. decemberében szerezte meg orvosi diplomáját és 1952. február elsején vették fel kórházunk általános sebészeti osztályára, ami nem volt könnyű dolog, hiszen ekkor vagy kádernek, vagy élsportolónak kellett lenni.

1956-ig az általános sebészeten dolgozott. Ebben az évben nyílt meg az épület új szárnyában a baleseti sebészet, amely aztán 2009-ig itt működött.

Mivel szívügye volt a traumatológia, átkérte magát az újonnan megalakuló osztályra. Osztályvezető főorvos Dr. Egyed Béla volt, adjunktus Bálint György.

Munkatárs volt Kari Péter és Bács Pál, negyed- és ötödéves medikusok segítették munkájukat, név szerint Kádár Sándor, Kecskés Sándor, Rudas János, Fodor Géza, Kalmár Péter.

A kórház akkor a legmodernebbek közé tartozott, így a színészvilág tagjait is itt látták el.

Október 23-án a medikusok közölték, hogy az egyetemisták egy óriási felvonulást terveznek, minden egyetem részvételével.

A tömeg a Lenin kőrúton vonult a Margit híd felé, köztük Oláh Vilmos is, menyasszonyával. A Bem tér után a Sztálin szoborhoz mentek, amit addigra lebontottak a tüntetők és a darabjait hozták szembe az Oktogonnál.

Innen a Rádióhoz mentek, majd a tűzharc után Vilmos bátyánk gyalog berohant a Péterfybe, mely aznap a Honvéd kórházzal együtt adta a baleseti sebészeti ügyeletet. Mire beért, már két fiatal halott feküdt a folyosón, egymás után szállították be a sérülteket.

Egymás után futottak be az osztály dolgozói, orvosok, műtősnők, nővérek.

Napokon át, éjt nappallá téve, folyamatosan látták el a sebesülteket.

Itt kezelték például Jean Pierre Pedrazzini francia fotóriportert is, aki a Pártház ostrománál sérült meg. De Mező Imrét is itt ápolták, a szabadságharcosok mellett a szovjet katonákat is ellátták, de még Bástya elvtárs (Farkas Mihály) is itt feküdt.

A Péterfyben október 31-én megalakították a forradalmi munkástanácsot, amely elnök helyettesének Oláh Vilmost választották meg, elnök Missura Tibor gégész adjunktus lett, Jakó Géza is elnökségi tag lett.

A mai naptól mindhármuk hősies helytállására emlékeztet emléktáblájuk, örök példát állítva kórházunk dolgozói elé.

Lambrecht Károly és Péch Géza vezetésével saját mentőszolgálatot szerveztek és üzemeltettek kórházunkban.

Ma már Tóth Ilona medika szerepvállalása is közismert és a valóságnak megfelelő megítélése is.

November 4.-én hajnalban kivételesen nem a kórházban hallgatta meg Nagy Imre rádió beszédét.

A beszéd elhangzása után Péch Gézával együtt azonnal a kórházba siettek, Wartburgjukkal szovjet tankok között manőverezve.

Még több sebesültet operáltak, mentették, ami menthető volt.

November negyedike után a Péterfy a szellemi ellenállás központja lett, Obersovszky Gyula, Eörsi István, Gáli József, Angyal István, Csongovai Per Olaf neve fémjelzi ezeket a napokat.

Oláh Vilmos is elgondolkodott a nyugatra menekülésen, de mégis itthon maradt.

December 5.-én éjjel ügyeletes volt, amikor a pufajkások nagy razziát tartották, keresték a forradalomban hősiesen helyt álló orvosokat, köztük Őt is. Lélek jelenlétének köszönhetően ezt még megúszta, azonban 1957 április elsejével eltávolították kórházunkból.

Reménytelennek tűnő álláskeresés után a Fehérvári úti szakrendelőben helyezkedett el, de 10 nap múlva onnan is eltávolították. Ugyanígy járt a Ganz-Mávag rendelőjében is, végül hosszú kálvária után a Soproni Szívszanatóriumban tudott elhelyezkedni.

Forradalmi tevékenysége miatt számtalan alkalommal továbbra is utána nyúltak, 1957 után még 1963-ban is kihallgatták.

Később Eisert Árpád a Nyíregyházi Kórház sebész főorvosa hívta osztályára, majd 1964-es Hatvani kitérő után a Siófoki Kórházba került, innen is ment nyugdíjba, mint a sebészet osztályvezető főorvosa.

Az általa nagyon szeretett Balaton partján otthonra talált, munkáját itt végre megbecsülték, 1998-ban Semmelweis emlékéremmel jutalmazták, 2014-ben Siófok díszpolgára lett.

1991-ben jelenlétében avatták fel itt az előcsarnokban a forradalom emléktábláját Dr. Ferenczy István főigazgató, Dr. Missura Tibor, Lambrecht Miklós, Obersovszky Gyula társaságában. Tóth Ilona neve erre az emléktáblára csak 2002-ben kerülhetett fel.

A forradalmi megemlékezéseink állandó előadója volt, amíg csak erővel bírta.

Könyve, a forradalom kórháza címmel jelent meg 2006-ban, a könyv címe felhasználásával azóta is büszkén hirdetjük, hogy Péterfy, a forradalom kórháza, és ez segített bennünket azokban az években, amikor egyesek kórházunk bezárásában lelték volna örömüket.

1992-ben a köztársasági elnök 56-os emlékérmet adott át neki, 2018-ban az Erzsébetvárosi Önkormányzat 56-os díját vehette át.

2020. április 13.-án hunyt el Győrben.

A mai naptól emléktáblája az 56-os mártírok, Tóth Ilona, Péch Géza és az akkori bajtársak, Missura Tibor és Jakó Géza társaságában hirdeti, hogy megcselekedték, amit megkövetelt a haza.

Idézem könyve utolsó sorait:

„Azóta is, minden év októberében kis ünnepség keretében emlékezünk, amíg mi élünk. Szeretném, ha az emlékezés túlélne minket. Ezért érdemes volt élni.

Dicsőség a legyőzötteknek, az áldozatoknak, mert haláluk nem volt hiába való.”